

**ŽUPANIJSKA SKUPŠTINA**

**KLASA:**

**URBROJ:**

**Zadar,\_\_\_\_\_\_\_\_\_\_\_\_\_\_\_ 2024. godina**

Na temelju članka 12. stavka 3. Zakona o ustanovama ("Narodne novine" broj 76/93., 29/97., 47/99., 35/08., 127/19., 151/22.), članka 61. stavka 3. Zakona o zaštiti životinja ("Narodne novine" broj 102/17., 32/19.), članka 35. Zakona o lokalnoj i područnoj (regionalnoj) samoupravi (,Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 12. stavak 2. točka 7. Statuta Zadarske županije (,Službeni glasnik Zadarske županije“ broj 15/09, 7/10, 11/10, 4/12, 2/13, 14/13, 3/18, 5/20, 5/21), Županijska skupština Zadarske županije na \_\_\_ sjednici održanoj dana \_\_\_\_\_\_\_\_\_\_ 2023. donosi sljedeću

**ODLUKU**

**o osnivanju ustanove Sklonište za napuštene i izgubljene životinja Zadarske županije**

I. OPĆE ODREDBE

Članak 1.

Ovom Odlukom osniva se ustanova „Sklonište za napuštene i izgubljene životinje Zadarske županije“ (dalje u tekstu: Ustanova).

Izrazi koji se koriste u ovoj Odluci, a imaju rodno značenje odnose se jednako na muški i ženski spol.

Članak 2

Osnivač Ustanove je Zadarska županija, OIB: 56204655363, Zadar, Božidara Petranovića 8 (dalje u tekstu: Osnivač).

II. NAZIV I SJEDIŠTE USTANOVE

Članak 3.

Ustanova će obavljati djelatnost, poslovati i sudjelovati u pravnom prometu pod nazivom: „Sklonište za napuštene i izgubljene životinje Zadarske županije“.

Skraćeni naziv Ustanove je: ***Sklonište za životinje***

Sjedište Ustanove je u Zadru.

Poslovna adresa Ustanove je Božidara Petranovića 8, 23000 Zadar.

Naziv Ustanove istaknut je na objektu/zgradi u kojoj je sjedište Ustanove kao i na objektu/zgradi u kojoj Ustanova obavlja djelatnost radi koje je osnovana.

O promjeni naziva i sjedišta Ustanove odlučuje Osnivač.

III. DJELATNOST USTANOVE, PEČAT

Članak 4.

Ustanova obavlja djelatnost skloništa za životinje sukladno propisima o zaštiti životinja.

U okviru obavljanja djelatnosti skloništa za životinje Ustanova obavlja:

- djelatnosti sakupljanja i zbrinjavanja napuštenih ili izgubljenih životinja,

- djelatnost skrbi, sterilizacije, označavanja i veterinarske zaštite napuštenih ili izgubljenih

 životinja u skloništu.

Djelatnost skloništa podrazumijeva:

1. zaprimanje prijava o napuštenim i izgubljenim životinjama,

2. organizaciju sakupljanja i prijevoza izgubljenih i napuštenih životinja do skloništa,

3. smještaj izgubljenih i napuštenih životinja,

4. smještaja privremeno oduzetih životinja iz članka 81. stavak 1. Zakona o zaštiti životinja,

5. veterinarsko-zdravstvenu zaštitu životinja,

6. označavanje pronađenih neoznačenih pasa u roku od deset dana od dolaska u sklonište,

7. označavanje i registraciju mačaka,

8. trajnu sterilizacija pronađenih pasa i mačaka, osim ako je životinja označena pa je moguće

 pronaći vlasnika i vratiti životinju,

9. tražiti vlasnike napuštenih i izgubljenih životinja ili ih nastojati udomiti oglašavanjem putem

 sredstava javnog priopćavanja i na druge načine,

10. voditi evidencije o pronađenim životinjama i njihovu udomljavanju ili usmrćivanju,

11. voditi evidenciju osoba iz članka 55. Zakona o zaštiti životinja,

12. provođenje mjera koje odredi veterinarska inspekcija.

Ustanova može osim djelatnosti upisanih u sudski registar obavljati i druge djelatnosti koje služe obavljanju djelatnosti upisanih u sudski registar, ako se one u manjem opsegu ili uobičajeno obavljaju uz upisanu djelatnost.

Članak 5.

Ustanova ima pečat kružnog oblika, promjera 38 mm, gdje uz gornji obod pečata stoji tekst: “ustanova", u sredini kruga (pečata) stoji tekst: „Sklonište za napuštene i izgubljene životinje Zadarske županije“.

IV. TIJELA USTANOVE

Članak 6.

Upravno vijeće upravlja Ustanovom.

Upravno vijeće ima predsjednika i dva člana.

Predsjednika i jednog člana Upravnog vijeća imenuje i razrješuje župan Zadarske županije na mandat od 4 godine, dok drugi član Upravnog vijeća mora biti predstavnik radnika kojeg se bira i opoziva sukladno odredbama čl. 164. Zakona o radu (,Narodne novine“, br. 93/14, 127/17, 98/19, 151/22.).

Do trenutka izbora predstavnika radnika župan Zadarske županije imenuje drugog člana Upravnog vijeća.

Ista osoba može ponovno biti imenovana za predsjednika odnosno člana Upravnog vijeća.

Članak 7.

Upravno vijeće obavlja sljedeće poslove:

- donosi Statut i Pravilnik o unutarnjoj organizaciji i sistematizaciji radnih mjesta uz prethodnu

 suglasnost župana Zadarske županije,

- donosi druge opće akte,

- donosi program rada i razvoja Ustanove,

- nadzire izvršavanje programa rada i razvoja Ustanove,

- donosi financijski plan i godišnji obračun,

- predlaže Osnivaču promjenu ili proširenje djelatnosti Ustanove,

- donosi odluke o stjecanju, raspolaganju, opterećenju i otuđenju pokretnina i nekretnina u

 vlasništvu ili druge imovine do iznosa utvrđenog Statutom samostalno, a iznad tog iznosa uz

 suglasnost Osnivača

- donosi Poslovnik o radu Upravnog vijeća,

- daje Osnivaču i voditelju skloništa prijedloge i mišljenja o pojedinim pitanjima koja se odnose na

 rad Ustanove i na djelatnosti iz djelokruga Ustanove,

- donosi odluke i obavlja druge poslove u skladu s zakonom, ovom Odlukom i Statutom.

Upravno vijeće podnosi izvješće o radu Ustanove Osnivaču i to po potrebi, a najmanje jedanput godišnje.

Članak 8.

Voditelj Ustanove je voditelj skloništa kao odgovorna osoba Ustanove.

Članak 9.

Voditelj skloništa obavlja sljedeće poslove:

- organizira i vodi rad i poslovanje Ustanove,

- predstavlja Ustanovu,

- poduzima sve pravne radnje u ime i za račun Ustanove,

- zastupa Ustanovu u svi postupcima pred sudovima i ovlaštenim javnopravnim tijelima,

- odgovara za zakonitost rada Ustanove,

- vodi stručni rad Ustanove i odgovoran je za stručni rad Ustanove

- donosi odluke i obavlja druge poslove u skladu s zakonom, ovom Odlukom i Statutom.

Članak 10.

Voditelja skloništa imenuje na temelju javnog natječaja i razrješava Upravno vijeće.

Javni natječaj za imenovanje voditelja skloništa mora istovremeno biti objavljen u Narodnim novinama i na mrežnoj stranici Ustanove.

Mandat voditelja skloništa traje četiri godine i ne može biti produljen.

Po isteku mandata, voditelj skloništa može biti ponovno biran.

Voditelj skloništa može biti svaka fizička osoba:

- koja je državljanin Republike Hrvatske,

- koja ima završen diplomski sveučilišni studij ili integrirani preddiplomski i diplomski sveučilišni

 studij ili specijalistički diplomski stručni studij ili s njim izjednačen studij,

- koja ima najmanje jednu godinu radnog iskustva,

- koja se odlikuje se stručnim, radnim i organizacijskim sposobnostima

- koja ne smije biti pravomoćno osuđena za djela zanemarivanja, zlostavljanja, mučenja i ubijanja

 životinja, niti protiv njih za isto smije biti u tijeku sudski postupak, o čemu osoba mora pribaviti

 potrebnu dokumentaciju.

Ugovor o radu s voditeljem skloništa, u ime Ustanove, sklapa predsjednik Upravnog vijeća.

Voditelj skloništa ima pravo za naknadu za svoj rad koju mora odobriti Upravno vijeće.

Ostala pitanja vezana za voditelja skloništa utvrdit će se Statutom, u skladu sa Zakonom o ustanovama, Zakonom o zaštiti životinja, Zakonom o radu i drugim propisima.

Članak 11.

Statutom Ustanove pobliže se utvrđuju ustrojstvo, ovlasti te način rada i odlučivanja voditelja skloništa, način raspolaganja sredstvima, način ostvarivanja javnosti rada te druga pitanja od važnosti za obavljanje djelatnosti i poslovanje Ustanove.

V. SREDSTVA ZA RAD USTANOVE

Članak 12.

Sredstva za rad Ustanove osiguravaju se u financijskom planu ustanove , a izvori sredstava se osiguravaju iz:

- proračuna Osnivača,

- proračuna jedinica lokalne samouprave sukladno potpisanom sporazumu,

- pravnih poslova na tržištu sklapanjem ugovora s fizičkim ili pravnim osobama,

- neposredno naplatom usluga korisnicima usluga Ustanove,

- putem donacija od fizičkih i pravnih osoba te

- drugim zakonom propisanim načinima.

Za osnivanje i početak rada i poslovanja Ustanove osiguravaju se novčana sredstva u Proračunu Zadarske županije.

VI. NAČIN RASPOLAGANJA S VIŠKOM PRIHODA (DOBITI) USTANOVE

Članak 13.

Ustanova u svom radu može ostvariti samo namjenski višak prihoda , a odluku o raspolaganju donosi Upravno vijeće.

U slučaju da ostvari nenamjenski višak prihoda isti se vraća u proračun osnivača.

VII. POKRIVANJE MANJKA PRIHODA (GUBITAKA) USTANOVE

Članak 14.

Ustanova za obveze odgovora cijelom imovinom.

Ustanova ne može stvoriti obveza više od zadanog financijskim planom.

Osnivač solidarno i neograničeno odgovora za obveze Ustanove.

VIII. OGRANIČENJA GLEDE STJECANJA, OPTERĆIVANJA I OTUĐIVANJA

 NEKRETNINA I DRUGE IMOVINE

Članak 15.

Imovinu Ustanove čine nekretnine i pokretnine i druga imovinska prava koja je Ustanova pribavila od Osnivača, koja je stekla pružanjem usluga ili koja je pribavila iz drugih izvora.

Ustanova ne može bez suglasnosti Osnivača steći, opteretiti ili otuđiti nekretninu bez obzira na vrijednost i drugu imovinu čija pojedinačna vrijednost prelazi iznos utvrđen Statutom.

IX. MEĐUSOBNA PRAVA I OBVEZE OSNIVAČA I USTANOVE

Članak 16.

Ustanova posluje samostalno i obavlja djelatnost u skladu i na način utvrđen Zakonom o zaštiti životinja, Zakonom o komunalnom gospodarstvu, Zakonom o ustanovama, ovom Odlukom, Statutom i drugim propisima te pravilima struke.

Bez suglasnosti Županijske skupštine Zadarske županije Ustanova ne može odlučiti o:

* promjeni naziva i sjedišta
* statusnim promjenama
* prestanku Ustanove
* proširenju i/ili promjeni djelatnosti Ustanove
* udruživanju u zajednicu ustanova
* osnivanju druge pravne osobe
* zaduženju i davanju jamstva
* korištenju zajmova i kredita za investicijska ulaganja
* uvjetima i načinu ulaganja domaćih i stranih pravnih i fizičkih osoba u Ustanovu.

X. AKTI USTANOVE

Članak 17.

Ustanova ima Statut kojim se uređuje ustroj, tijela, njihova nadležnost i način odlučivanja te druga pitanja od značaja za obavljanje djelatnosti i poslovanje Ustanove.

Ustanova ima i druge opće akte utvrđene zakonom, ovom Odlukom i Statutom, a popis, način donošenja tih akata kao i način donošenja poslovnih odluka utvrditi će se Statutom.

Ustanova je dužna ovu Odluku, Statut te druge opće akte koji uređuju obavljanje njezine djelatnosti objaviti na svojim mrežnim stranicama na lako pretraživ način i u strojno čitljivom obliku.

Opći akti Ustanove stupaju na snagu osmi dan nakon dana objave na oglasnoj ploči Ustanove, a najranije dan nakon dana objave na oglasnoj ploči Ustanove.

XI. ZAVRŠNE ODREDBE

Članak 18.

Do imenovanja voditelja skloništa Ustanovom upravlja privremeni voditelj skloništa.

Privremenog voditelja skloništa posebnom odlukom imenuje župan Zadarske županije.

Privremeni voditelj skloništa obaviti će sve pripreme za početak rada Ustanove pod nadzorom Upravnog odjela za poljoprivredu, ribarstvo i EU fondove Zadarske županije.

Privremeni voditelj skloništa će:

* izraditi nacrt Statuta
* izraditi nacrt Pravilnika o unutarnjoj organizaciji i sistematizaciji radnih mjesta Ustanove uz prethodnu suglasnost župana Zadarske županije;
* podnijeti prijavu za upis Ustanove u sudski registar nadležnog trgovačkog suda;
* podnijeti zahtjev nadležnom tijelu za donošenje rješenja o udovoljavanju uvjetima iz Zakona o zaštiti životinja,
* uputiti zahtjev za upis Ustanove u upisnik skloništa,
* sklopiti pravne poslove u svezi izgradnje i korištenja poslovnog prostora sjedišta Ustanove,
* sklopiti ugovore o radu radnika Ustanove,
* poduzeti druge potrebne pripremne radnje uz prethodnu suglasnost Osnivača.

Članak 19.

Ustanova se osniva na neodređeno vrijeme.

Ustanova prestaje u slučajevima i na način utvrđen Zakonom o ustanovama.

Rad Ustanove je javan.

O javnosti rada Ustanove dužan je skrbiti voditelj skloništa.

Ustanova je, s obzirom na karakter svoje djelatnosti, dužna građane, pravne osobe i druge korisnike pravodobno i na pogodan način obavještavati o uvjetima i načinu davanja svojih usluga i obavljanju poslova iz djelatnosti za koju je osnovana.

Ustanova je dužna na svojim mrežnim stranicama objaviti podatke o uvjetima i načinu pružanja usluga i obavljanju poslova iz svoje djelatnosti.

Članak 20.

Ustanova stječe svojstvo pravne osobe upisom u sudski registar Trgovačkog suda u Zadru.

Članak 21.

Ova Odluka stupa na snagu osmi dan od dana objave u „Službenom glasniku Zadarske županije“.

 **PREDSJEDNIK**

 **dr.sc. Zoran Šikić**

DOSTAVITI:

- Ministarstvu poljoprivrede

- Upravnom odjelu za pravne i zajedničke poslove

- Pismohrana